Daniel Toft Jakobsen (S), 2013-01-18:
Lovforslaget her er blevet til på baggrund af anbefalinger fra en enig arbejdsgruppe bestående af en række kirkelige repræsentanter.
Efterfølgende har forslaget været sendt i høring, hvor der ligeledes fra langt de fleste er blevet udtrykt opbakning til de forskellige elementer i lovforslaget.
Det er altid et godt udgangspunkt at lytte til de forskellige repræsentanter for kirken, når lovgivningen på kirkeområdet skal justeres, og det er det, vi gør her.
For så vidt angår hele diskussionen om sognebåndsløsning, har arbejdsgruppen besluttet, at sognebånd fortsat skal løses til en præst og ikke til en kirke, og at de parlamentariske rettigheder i den forbindelse fortsat skal være, som de er i dag.
I Socialdemokratiet kan vi sagtens forstå nogle af de argumenter, som bliver fremført i nogle af høringssvarene, for, at man skulle kunne løse sognebånd til en kirke.
Men vi er enige med ministeren i, at vi også på det her punkt skal lytte til den arbejdsgruppe, der har været nedsat, og også lytte til det store flertal af høringssvarene, som også bakker op på det her punkt.
Det eneste, der ændres i forhold til reglerne om sognebåndsløsning og de parlamentariske rettigheder, er, at reglerne gøres mere smidige i forhold til medlemmer af folkekirken, der bor i et flersognspastorat.
Det er sådan, at man fremover for det første kan vælge, i hvilket sogn inden for et flersognspastorat man vil udøve sin valgret.
Det kan man gøre i en overgangsperiode, og efterfølgende kan man gøre det i forbindelse med nye og ændrede flersognspastorater.
For det andet kan man blive siddende i et menighedsråd i resten af valgperioden, hvis ens sognebåndsløsning skulle ophøre på grund af en pastoratsændring.
Måske skal vi i udvalgsbehandlingen se lidt på vilkårene for dem, som efter overgangsperioden flytter til et flersognspastorat, som ikke er oprettet eller ændret for nylig.
Det kan vi jo snakke om under udvalgsbehandlingen.
For så vidt angår den mulighed, at en præst kan kombinere en deltidsansættelse i folkekirken med en deltidsansættelse i en valgmenighed – hvilket det her lovforslag åbner op for – virker det helt oplagt at åbne for det.
Ændringen giver såvel valgmenigheder som præster lidt flere muligheder på hånden i forhold til at finde hinanden som præst og menighed, og det bakker vi selvfølgelig op om.
Endelig gøres det med lovforslaget en lille smule lettere for både evangelisk-lutherske frimenigheder og andre kristne trossamfund at få adgang til at benytte folkekirkens kirker.
Det er selvfølgelig vigtigt, at det sker i respekt for sognemenighederne, og så længe det gør det og ikke går ud over sognemenighedernes egen brug af kirken, er det kun godt, at også andre kristne menigheder kan få gavn af de mange flotte kirker og kirkerum, som folkekirken råder over.
Personligt er jeg især glad for, at også kristne migrantmenigheder med det her lovforslag nu får mulighed for at opnå fast brug af en folkekirke til deres gudstjenester og kirkelige handlinger.
Måske vil det her for nogle af de flygtninge og indvandrere, som kommer til vores land, bidrage til, at de føler sig velkomne her i Danmark.
Vi bakker op om forslaget, og da Liberal Alliance ikke kunne være her i dag, skal jeg hilse og sige, at Liberal Alliance også bakker op om forslaget.